ΑΠΟΦΑΣΗ ΤΟΥ ΣΥΜΒΟΥΛΙΟΥ της 28ης Σεπτεμβρίου 1992 για τη χορήγηση χρηματοδοτικής ενίσχυσης στην Αλβανία (92/482/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1), που υποβλήθηκε μετά από διαβούλευση με τη Νομισματική Επιτροπή,

τη γνώμη του Ευρωπαϊκού Κοινοβουλίου (2),

Εκτιμώντας:

ότι η Αλβανία επιχειρεί θεμελιώδεις πολιτικές και οικονομικές μεταρρυθμίσεις και έχει αποφασίσει να υιοθετήσει σύστημα οικονομίας της αγοράς-

ότι οι εμπορικοί και οικονομικοί δεσμοί μεταξύ της κοινότητας και της Αλβανίας αναμένεται να αναπτυχθούν στα πλαίσια της συμφωνίας συνεργασίας του 1992-

ότι η χρηματοδοτική ενίσχυση της Κοινότητας θα συμβάλει ουσιαστικά στην υποστήριξη των προσπαθειών προσαρμογής και μεταρρυθμίσεων της Αλβανίας, θα ενισχύσει την αμοιβαία εμπιστοσύνη και θα φέρει την Αλβανία πλησιέστερα προς την Κοινότητα-

ότι η Αλβανία είναι μια χώρα με χαμηλό εισόδημα, η οποία έχει επιλεγεί για τη χορήγηση δανείων με ιδιαίτερα ευνοϊκούς όρους από την Παγκόσμια Τράπεζα και το Διεθνές Νομισματικό Ταμείο (ΔΝΤ) και ότι η Ομάδα των 24 βιομηχανικών χωρών δέχθηκε νε εξετάσει τη χορήγηση συμπληρωματικής χρηματοδοτικής ενίσχυσης υπό μορφήν μακροπρόθεσμων επιχορηγήσεων και δανείων με ευνοϊκούς όρους, μόλις το ΔΝΤ καταλήξει σε συμφωνία με την Αλβανία για ένα πρόγραμμα σταθεροποίησης και μεταρρυθμίσεων-

ότι οι αρχές της Αλβανίας ζήτησαν χρηματοδοτική ενίσχυση από το ΔΝΤ, την Ομάδα των 24 και την Ευρωπαϊκή Κοινότητα-

ότι, ακόμα και μετά την καταβολή της χρηματοδοτικής ενίσχυσης που ενδεχομένως να χορηγήσει το ΔΝΤ, η Παγκόσμια Τράπεζα και οι επίσημοι διμερείς πιστωτές στα πλαίσια της δωδεκάμηνης συμφωνίας "stand-by" που πρέπει να εγκριθεί από το ΔΝΤ υπέρ της Αλβανίας, εναπομένουν να καλυφθούν χρηματοδοτικές ανάγκες ύψους 165 εκατομμυρίων δολαρίων ΗΠΑ, προκειμένου να αποφευχθεί μια οξεία συμπίεση των εισαγωγών της χώρας αυτής, που θα εξέθετε σε κίνδυνο την επίτευξη των στόχων των μεταρρυθμιστικών προσπαθειών της κυβέρνησης-

ότι η Επιτροπή, υπό την ιδιότητα της του συντονιστή της ενίσχυσης που παρέχει η Ομάδα των 24, κάλεσε τις χώρες αυτές να χορηγήσουν χρηματοδοτική ενίσχυση στην Αλβανία υπό ιδιαίτερα ευνοϊκούς όρους προκειμένου να υποστηρίξουν τις προσπάθειες προσαρμογής και μεταρρυθμίσεων της χώρας αυτής-

ότι, λαμβάνοντας υπόψη την οικονομική και χρηματοπιστωτική κατάσταση της Αλβανίας, αυτή η χρηματοδοτική ενίσχυση για την υποστήριξη του ισοζυγίου πληρωμών της χώρας αυτής, θα έπρεπε να λάβει τη μορφή επιχορηγήσεων-

ότι την επιχορήγηση της Κοινότητας πρέπει να διαχειρίζεται η Επιτροπή-

ότι, για τη θέσπιση της παρούσας απόφασης, η συνθήκη δεν προβλέπει άλλες εξουσίες εκτός από εκείνες που ορίζονται στο άρθρο 235,

ΑΠΟΦΑΣΙΖΕΙ:

Άρθρο 1

1. Η Κοινότητα παρέχει στην Αλβανία χρηματοδοτική ενίσχυση ύψους 70 εκατομμυρίων Ecu κατ' ανώτατατο όριο, υπό μορφήν επιχορηγήσεως, για να βοηθήσει τη στήριξη του ισοζυγίου πληρωμών και να ενισχύσει τα αποθέματα της χώρας αυτής.

2. Η Επιτροπή διαχειρίζεται την επιχορήγηση αυτή σε στενή συνεννόηση με τη Νομισματική Επιτροπή και κατά τρόπο που να συμβιβάζεται με τις συμφωνίες που συνάπτονται μεταξύ του ΔΝΤ και της Αλβανίας.

Άρθρο 2

1. Η Επιτροπή εξουσιοδοτείται να διαπραγματευτεί με τις αλβανικές αρχές, μετά από διαβούλευση με τη Νομισματική Επιτροπή, τους όρους οικονομικής πολιτικής που θα συνοδεύσουν την επιχορήγηση. Οι όροι αυτοί πρέπει να συμβιβάζονται με τις συμφωνίες που αναφέρονται στο άρθρο 1 παράγραφος 2 και με τις συμφωνίες που συνάπτονται από την Ομάδα των 24.

2. Η Επιτροπή, σε συνεργασία με τη Νομισματική Επιτροπή και σε πλήρη συντονισμό με την Ομάδα των 24 και το ΔΝΤ , εξετάζει περιοδικά κατά πόσον η οικονομική πολιτική της Αλβανίας συμφωνεί με τους στόχους της επιχορήγησης και εάν πληρούνται οι όροι της.

Άρθρο 3

1. Η επιχορήγηση διατίθεται στην Αλβανία σε δύο δόσεις. Η εκταμίευση της πρώτης δόσης ύψους 35 εκατομμυρίων Ecu θα εξαρτηθεί από τη σύναψη συμφωνίας "stand-by" μεταξύ της Αλβανίας και του ΔΝΤ. Η δεύτερη δόση θα καταβληθεί το ενωρίτερο κατά το πρώτο τρίμηνο του 1993, υπό την επιφύλαξη του άρθρου 2 παράγραφος 2 και εφόσον διαπιστωθεί ικανοποιητική πρόοδος όσον αφορά την εφαρμογή από την Αλβανία της συμφωνίας "stand-by".

2. Τα κεφάλαια καταβάλλονται στην εθνική τράπεζα της Αλβανίας.

Άρθρο 4

Τουλάχιστον μία φορά το χρόνο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση στην οποία περιέχεται αξιολόγηση όσον αφορά την εφαρμογή της παρούσας απόφασης. Βρυξέλλες, 28 Σεπτεμβρίου 1992. Για το Συμβούλιο

Ο Πρόεδρος

N. LAMONT

(1) ΕΕ αριθ. C 188 της 25. 7. 1992, σ. 5 και ΕΕ αριθ. C 225 της 1. 9. 1992, σ. 4. (2) Γνώμη που διατυπώθηκε στις 18 Σεπτεμβρίου 1992 (δεν έχει ακόμη δημοσιευθεί στην Επίσημη Εφημερίδα).